Skinnarilasta Sarviniemeen

kirjoittanut Elina Virtanen

Henkilöt:

Sorsa

Norppa

Majava

Lokki

**1. kohtaus**

SORSA  
Heippa! Mikäs tyyppi sinä oikein olet?

NORPPA  
Hei vaan. Olen saimaannorppa. Sinä olet varmaankin sorsa.

SORSA  
Pitää paikkansa!

NORPPA  
Osaisitko kertoa missä päin on Sarviniemi? Tämä paikka näyttää vähän oudolta.

SORSA  
Sarviniemi? En ole koskaan kuullutkaan! Nyt ollaan Skinnarilassa.

NORPPA  
Ai missä? En osaa sanoa koko sanaa!

SORSA  
Ei haittaa, minä opetan! Alkaa ässällä: sssskinnnnaaaaariiiilaaaa. Sano ensin äs niin kuin sorsa!

NORPPA  
Minun kyllä pitäisi löytää Sarviniemeen ennen pimeää. Tietäisiköhän joku muu mihin suuntaan pitäisi lähteä?

SORSA  
Majava tietää vaikka mitä! Mennään kysymään!

NORPPA  
Hienoa! Mennäänkö sukeltamalla?

SORSA (Käy nopeasti sukelluksissa.)  
Ei välttämättä onnistu.

NORPPA  
Niin, sinultahan näkyy pylly, kun sukellat!

SORSA  
Höpö höpö! Pylly on housuissas! Tämä on pyrstö! Minä olen puolisukeltaja.

NORPPA  
No mennään pinnalla sitten, senkin hassu sorsa. Ui sinä edellä, minä seuraan pyrstöä.

**2. kohtaus**

(Sorsa uiskentelee lähellä yliopiston rantaa ja lähestyy kivellä makailevaa norppaa. Norppa katselee ympärilleen ihmetellen.)

SORSA  
Moikka majava! Nyt tarvitaan apua!

MAJAVA  
Hyvänen aika, sorsa, katso nyt vähän räpylöitäsi! Pesä menee ihan sotkuun.

SORSA  
Eihän näissä ole kuin vähän kuoria ja lehtiä. Sinulla taitaa olla vähän liikaa risuja täällä. Kannattaisiko joskus vähän siivota?

MAJAVA  
Nämä ovat täällä kyllä ihan tarkoituksella, tämähän on pato.

NORPPA  
Mitä ne räpylät on?

SORSA  
No katsopas, ulkokentällä olevat pelaajat käyttävät räpylää, jotta saavat pallon helpommin kiinni.

MAJAVA  
Mitä ihmettä sinä taas selität? Nokka umpeen nyt, sorsa!

NORPPA  
Sisävuorossa olijat taas yrittävät ehtiä pesään ennen kuin ne toiset saavat pallon räpyläänsä.

NORPPA  
En kyllä ymmärrä tästä yhtään mitään.

MAJAVA  
Mitä te nyt oikein siellä kärkytte, menkää nyt joko sisään tai ulos ennen kuin minulta palaa pinna!

SORSA  
Kärkkyminen on itse asiassa sitä, kun pelaaja yrittää hivuttautua pesältä toiselle. Mutta pelaaja voi tosiaankin palaa, jos pallo heitetään sinne ensin.

MAJAVA  
Tulitteko te oikeasti keskustelemaan pesäpallosta?

NORPPA  
En tiedä kenen pesästä tässä nyt puhutaan, mutta minun pitäisi löytää takaisin kotiin. Tiedätkö missä on Sarviniemi?

MAJAVA  
Se on kyllä aika kaukana täältä. Ehkä lokki voisi auttaa.

NORPPA  
Minä en tunne täältä Skinnarilasta yhtään lokkia.

SORSA  
Hei, osasithan sinä sanoa sen ihan oikein! Seuraa pyrstöä taas, eiköhän täältä yksi lokki löydetä.

**3. kohtaus**

(Majava touhuaa pesässään, sorsa ja norppa törmäävät patoon.)

SORSA  
Lokki! Hei lokki, tules tänne! Täällä on saimaannorppa pulassa ja meidän kaikkien velvollisuus on auttaa sitä!

LOKKI (laskeutuu kivelle)  
Mikäs kuutilla on hätänä?

NORPPA  
Minä olen eksyksissä. Pitäisi päästä Sarviniemeen ennen iltaa. Näkisitköhän sinä tuolta korkealta oikean reitin?

LOKKI  
Ihan varmasti näen. Mutta osaan neuvoa sinne vain linnuntietä pitkin.

NORPPA  
Ei se haittaa, minä löydän sitten vedessä norpan tien. Voidaanko lähteä heti?

LOKKI  
Äläpä kiirehdi, kuuttiseni. Mitä saisin palkaksi?

NORPPA  
Tätä en tullut ajatelleeksi. Ei minulla ole oikein mitään.

LOKKI  
Mahdatko tuntea jonkun mukavan muikun, jonka voisit esitellä minulle?

SORSA  
Tämä alkaa kuulostaa vähän epäilyttävältä.

NORPPA  
Onhan niitä muikkuja Saimaassa vaikka kuinka!

SORSA  
Hetkinen nyt, minusta tuntuu, että lokilla ei ole nyt ihan puhtaat jauhot pussissa!

LOKKI  
Nokka tukkoon, sorsa! Nyt mennään! (kiitää taivaalle)

NORPPA  
Jipii, vihdoinkin kotiin! Kiitos kaikesta, sorsa. Olit tosi kiltti minulle.

SORSA  
Minä taidan tulla vielä mukaan. Voisitko uida pinnalla?

NORPPA  
Totta kai! Seuraa vaan pyrstöä.

**4. kohtaus**

(Sorsa ja norppa istuvat kivellä, lokki kaartelee taivaalla.)

SORSA  
Hei tyypit, voidaanko pysähtyä hetkeksi lepäämään? Teillä on järjetön vauhti!

LOKKI  
Olemme jo melkein perillä. Mutta tuolla on luoto, uikaa sinne! (laskeutuu kalliolle)

NORPPA  
Onhan tämä vähän epäreilua sinulle, kun minulla on nämä hyvät evät.

SORSA  
Ai hyvät eväät! Ja nyt vasta sanot! Kauhea nälkä, vatsa oikein kurnii.

NORPPA  
Ei, kun EVÄT, höpsö sorsa! Sinulla on kyllä ihan hassut jutut.

LOKKI  
Eväistä puheen ollen, mites ne muikut?

NORPPA  
Miten ne nyt voi tulla eväistä mieleen?

SORSA  
Eipäs nyt juututa tähän, matka jatkuu! Sarviniemi häämöttää jo!

NORPPA  
Hetkinen, tuollahan ui kokonainen muikkuparvi! Odottakaas vähän! (sukeltaa)

SORSA  
Ei! Älä kutsu niitä tänne! Lokki haluaa vain –

LOKKI  
Ole sinä uivelo hiljaa! Älä puutu muitten asioihin.

SORSA  
Siis minähän en todellakaan ole mikään uivelo! Uivelo on paaaljon pienempi kuin sorsa, eikä sillä ole edes tällaista uljasta nokkaa.

NORPPA (nousee pintaan)  
No niin, sanokaapa muikku!

SORSA  
VAROKAA! Lokki aikoo syödä teidät!

(Norppa häviää pinnan alle muikkujen perään.)

**5. kohtaus**

(Lokki liitelee rauhallisesti, norppa ui sulavasti perässä ja sorsa räpiköi kaukana takana.)

LOKKI  
Takaisin sieltä senkin muinaisjäänne! Meillä oli sopimus!

SORSA  
Ei se mikään oikea sopimus ollut, sinä yritit huijata eksynyttä norppaa.

LOKKI  
Eikä sinun edes pitänyt tulla mukaan. Olisit vain pysynyt siellä Skinnarilassa räpiköimässä.

SORSA  
Ja sinne minä tästä lähdenkin, kun vaara on nyt ohi.

LOKKI  
Oli kyllä harvinaisen epäluotettava norppa. Kyllä pitäisi sen verran löytyä selkärankaa, että pitäisi lupauksensa.

SORSA  
Etpä ole tainnut paljon kouluja käydä! Norppa on hylje ja hylkeet ovat kyllä selkärankaisia. Ei se nyt sentään mikään rapu ole.

LOKKI  
Onko kukaan koskaan sanonut, että sinulla on tosi pimeät jutut?

SORSA  
Jutuista en tiedä, mutta alkaa tosiaan olla jo aika hämärää. Pitäisiköhän tästä lähteä kotipesää kohti?

LOKKI  
Hyvää matkaa vaan, saat kuule uida ihan itseksesi.

SORSA  
Hetkinen nyt, ethän sinä voi lähteä lentämään nälissäsi.

LOKKI  
Onko tässä muutakaan vaihtoehtoa? Muikut jäi nyt saamatta.

SORSA  
Mitäs sanoisit, jos kertoisin, että meillä on kotirannassa ihana hyttysansa?

LOKKI  
Hmm… kuulostaa houkuttelevalta. Mistä se löytyy?

SORSA  
Eiköhän uiskennella yhtä matkaa. Näet sitten. Seuraa pyrstöä vaan.

LOKKI  
No, tämän kerran. Kyllähän me linnut aina toisiamme autamme. (linnut kääntyvät ja lähtevät uimaan pois)

(Norppa nousee pintaan, vilkuttaa poispäin uiville linnuille, ja pulahtaa takaisin veteen.)